En lille gavemysterie har fået en lykkelig slutning efter efterlysning på Facebook.

Nordjyllands Trafikselskab fik i juledagene indleveret en pakke, der ikke var nået frem til sin rette ejermand. På et opslag på Facebook bad NT om hjælp til at finde Thilde og hendes mormor. - Thildes gave til mormor er blevet indleveret som hittegods i NT Kundecenter. Hjælp os med at dele opslaget, så vi kan finde Thilde, så hendes mormor kan få sin julegave, skriver Nordjyllands Trafikselskab på Facebook. Historien har nu fået en lykkelig slutning. - Thilde har haft ringet til os, og hun er rigtig glad for, at hendes pakke er fundet, og at den nu kan nå frem til hendes mormor. Thilde bor til dagligt i København, og hendes forældre kommer og henter pakken i morgen, så hendes mormor kan få sin julegave, fortæller Mette Henriksen, der er chef for kunder og salg hos Nordjyllands Trafikselskab.